El Consell de Relacions Laborals de Catalunya es va reunir ahir a la tarda d'urgència durant gairebé quatre hores per revisar el document de recomanacions per a empreses i persones treballadores sobre el coronavirus SARS-COV-2, que va consensuar i publicar el passat 9 de març i actualitzar el 21 de març.
Davant la situació complexa en què ens trobem i que el nostre mercat laboral mai abans havia afrontat, el Departament de Treball, Afers Socials i Famílies ha procurat buscar els màxims consensos en matèria de concertació social.
Per això, a més dels membres nats del Consell de Relacions Laborals de Catalunya (CCOO de Catalunya, UGT de Catalunya, Foment del Treball i PIMEC), van participar en la reunió extraordinària els Departaments de Vicepresidència, Economia i Hisenda; Salut; Territori i Sostenibilitat; Empresa i Coneixement, i Interior, a més de Treball, Afers Socials i Famílies, que és qui coordina l'òrgan.
Així, s'ha arribat a un acord ampli, que fa seu el Govern, per donar un seguit de recomanacions a les empreses i les persones treballadores de Catalunya davant la nova situació que afrontem a partir de demà, la primera fase de retorn de molts treballadors i treballadores a la feina.
El conseller de Treball, Afers Socials i Famílies, Chakir el Homrani, ha explicat avui durant la roda de premsa del Govern que "no considerem que la decisió més idònia en aquests moments sigui la tornada a la feina demà de gairebé un milió de treballadors i treballadores a Catalunya.
Però davant aquesta realitat que hauran d'afrontar demà molts ciutadans i ciutadanes, la resposta del Departament ha estat la de buscar i liderar el consens entre patronals i sindicats de com s'ha de fer aquesta represa de l'activitat a molts centres de treball.
Un acord que no s'ha aconseguit enlloc més, només a Catalunya".
Segons El Homrani, "aquest Departament porta a l'ADN la concertació i el diàleg social, davant el fet de no disposar de competències per legislar en matèria laboral", i ha volgut fer un reconeixement als agents econòmics i socials: "Vull agrair l'esforç que han fet les patronals i els sindicats perquè, des de postures divergents, hem aconseguit arribar a un acord.
Quan aconseguim arribar a consensos, posant el benestar de les persones al centre, fem bé la feina", ha reblat.
Algunes de les recomanacions més destacables del document consensuat pel Consell de Relacions Laborals de Catalunya són les següents:
El document també recorda el tancament dels centres educatius i centres de dia i que, en conseqüència, s'han d'establir mesures per tal que les persones treballadores puguin absentar-se de la feina davant la necessitat d'atendre la cura de persones al seu càrrec, sense veure afectades negativament en l'àmbit laboral.
En aquest sentit, el conseller Chakir el Homrani ha expressat que "continuem reivindicant el permís retribuït per a cura de persones dependents que va anunciar el Govern de l'Estat i que encara no ha arribat, per tal de permetre la conciliació de les persones treballadores que ho necessiten sense que els seus ingressos es vegin afectats".
El Consell de Relacions Laboral de Catalunya és l'òrgan estable de concertació social format pel Departament de Treball, Afers Socials i Famílies, les patronals Foment del Treball Nacional i Pimec, i els sindicats CCOO de Catalunya i UGT de Catalunya.
En aquest enllaç trobareu el document del Consell de Relacions Laborals de Catalunya "Recomanacions per a empreses i persones treballadores sobre actuacions vinculades a les situacions que es puguin produir per l'efecte del coronavirus SARS-COV-2":
https://treballiaferssocials.gencat.cat/web/.content/01departament/coronavirus/recomanacions-empreses-treballadors-crl.pdf